Еузебио
Еузебио да Силва Ферейра (, на португалски първото му име се произнася по-близко до Еузѐбиу) е именит португалски футболист, централен нападател. Роден е на 25 януари 1942 г. в Мапуто, Мозамбик, познат и само като Еузебио, и получил прякорите Черната перла, Черната пантера и Краля. Играта му се помни със скоростта, бързия дрибъл и изключително силния и точен удар с десния крак. Носител е на Златната топка и два пъти на Златната обувка. Той е една от най-големите звезди в историята на футбола.

Кариера 
Еузебио е може би най-великият афро-португалски играч на всички времена. Той е португалски шампион по спринтовите дисциплини 100, 200 и 400 метра за младежи до 19 години. Играе за „Sport Lisboa e Benfica“ в продължение на петнадесет години и е най-добрият голмайстор на отбора си оттогава. Печели 11 титли на Португалия. В края на своя първи пълен сезон, на 20-годишна възраст, Еузебио вкарва два гола, а „Бенфика“ бие великия Реал Мадрид на Ди Стефано, Пушкаш и Хенто с 5:3 на финала за КЕШ в Амстердам. Така с неговата заслуга „Бенфика“ завоюва Купата на европейските шампиони през 1962 година. Еузебио е избран за

европейски футболист номер едно за 1965 г. и Носител на Златната топка за 1965 г. Той помага на португалския национален отбор да достигне до престижното трето място и бронзовите медали на световното първенство по футбол през 1966 г., като става голмайстор на шампионата с 9 гола и е обявен за най-добър играч на първенството. Четири от тези попадения на Еузебио са срещу Северна Корея на „Гудисън Парк“, след като Португалия губи с 0:3 в началото на мача и накрая побеждава с 5:3. Тези голове го правят легенда. Еузебио и Португалия губят от Англия на полуфинала на „Уембли“ с 1:2. Черната перла е със сълзи на очи в края, прегърнат от Боби Чарлтън, който вкарва двата гола за Англия. Еузебио ще бъде прегърнат от Чарлтън отново след като Манчестър Юнайтед побеждава Бенфика на същия стадион на финала за КЕШ две години по-късно. Мачът завършва с аплодисментите на Еузебио за вратаря Алекс Степни, който прави изключително спасяване срещу него и обръща развоя на мача. „Фактът, че аплодира вратаря преди да се прибере, показва какъв човек е той“, заявява Степни.

Носител е 2 пъти на Златната обувка за голмайстор №1 на всички клубни шампионати в Европа – през 1968 г. с 42 гола и през 1973 г. с 40 гола.

Еузебио бележи общо 727 гола в 715 мача за цялата си кариера. Вкарва е 473 гола в 440 мача за „Бенфика“ (от тях 317 гола в 301 официални срещи) с екипа на „Бенфика“, които включват серия от 223 гола в 162 мача, разпростираща се в пет сезона от 1963 до 1968 г.

За Португалия записва 41 попадения в 64 срещи. Считан е за най-известния играч на „Бенфика“ и на Португалия заедно с Кристиано Роналдо. Избран е на девето място от двадесет за най-добър футболист на планетата в анкета на IFFHS (International Federation of Football History & Statistics).

За да бъде отпразнувана годишнината на УEФA през 2003, Еузебио е избран за златен футболист на Португалия от Португалската Футболна Федерация. Обявяват Еузебио за най-добър футболист през последните петдесет години. През 2004 г. Пеле казва за Еузебио, че е един от най-добрите сред 125-те най-велики живи футболисти в списъка ФИФА 100.

Почива на 5 януари 2014 г. в Лисабон. Осем дни след смъртта му другата жива легенда на португалския футбол Кристиано Роналдо при получаването на Златната топка за 2013 г. посвещава наградата си на Еузебио.

Източници 
 Футболни легенди: Еузебио 
 Роналдо през сълзи: Посвещавам наградата на Еузебио (видео + галерия)
 Еузебио направи невъзможното възможно
 Футболната легенда Еузебио почина в Лисабон (видео)
 Легендата Еузебио почина в Лисабон

Носители на „Златна топка“
Португалски футболисти
Футболисти на Бенфика Лисабон
ФИФА 100
Родени в Мапуто
Носители на орден „За заслуги“ (Португалия)